Nos Hugo de Neblans notum facimus universis presentes litteras inspecturis quod Stephanus, dominus de La Chassaigne, de laude et consensu nostro, est homo ligius nobilis viri Johannis, comitis Burgundie et domini Salinensis, salva fidelitate nostra, et debet ipsum receptare in castro de La Chaissaigne de placito et de guerra contra omnes, salva semper fidelitate nostra. Quod ut ratum et stabile permaneat, nos dictus Hugo, dominus de Neblens, ad preces et instantiam dicti Stephani, domini de La Chassaigne, sigillum nostrum presenti pagine apposuimus in testimonium et munimen, anno gratie Mº CCº quadragesimo secundo, mense novembris.